देश के पहले आम चुनाव की बात तो याद नहीं, पर 1957 में हुए दूसरे आम चुनाव में एक नारा ‘रोटी, कपड़ा और मकान’ का लगा करता था। कहा जाता था कि रोटी-कपड़ा दे न सके जो, वह सरकार निकम्मी है। निकम्मी सरकार को बदलने की आवाज उठाने में तत्कालीन पार्टी भारतीय जन संघ सबसे आगे थी। और मुद्दा बेरोजगारी का था। यह विडंबना ही है कि तबसे लेकर आज के लगभग छह दशकों में हम बेरोजगारी के इस भूत से अपना पीछा नहीं छुड़ा पाए। इस बीच कई सरकारें बनी-बिगड़ीं। और अब जनसंघ के नए रूप भारतीय जनता पार्टी की सरकार है।